## Pravilnik o izmjenama i dopunama Pravilnika o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2014. godinu

### NN 40/2014 (28.3.2014.), Pravilnik o izmjenama i dopunama Pravilnika o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2014. godinu

HRVATSKA AGENCIJA ZA NADZOR FINANCIJSKIH USLUGA

720

Hrvatska agencija za nadzor financijskih usluga, na temelju odredbi članka 15., u svezi s člankom 20. stavkom 1. alinejom 2. i 3. i stavkom 3. Zakona o Hrvatskoj agenciji za nadzor financijskih usluga (»Narodne novine«, broj 140/05 i 12/12), na izvanrednoj sjednici Upravnog vijeća Hrvatske agencije za nadzor financijskih usluga održanoj 25. ožujka 2014. godine donosi

PRAVILNIK

O IZMJENAMA I DOPUNAMA PRAVILNIKA O IZRAČUNU, VISINI I NAPLATI NAKNADA KOJE SE PLAĆAJU HRVATSKOJ AGENCIJI ZA NADZOR FINANCIJSKIH USLUGA ZA 2014. GODINU

Članak 1.

U Pravilniku o izračunu, visini i naplati naknada koje se plaćaju Hrvatskoj agenciji za nadzor financijskih usluga za 2014. (»Narodne novine«, broj 156/13), u članku 2. stavku 1. točki 3., iza broja 54/13 dodaje se slovo »i« nakon kojeg se dodaje broj 159/13.

Članak 2.

U članku 2. stavku 1. briše se točka 6., a dodaju se točke 6a. i 6b. koje glase:

»6a. društva za upravljanje obveznim mirovinskim fondovima iz članka 5. Zakona o obveznim mirovinskim fondovima (»Narodne novine«, broj 19/14),

6b. društva za upravljanje dobrovoljnim mirovinskim fondovima iz članka 9. i članka 275. stavka 5. točki 1, 2. i 4. Zakona o dobrovoljnim mirovinskim fondovima (»Narodne novine«, broj 19/14).«

Članak 3.

U članku 2. stavku 1. postojeća točka 10. mijenja se i sada glasi:

»10. mirovinska osiguravajuća društva iz članka 5. Zakona o mirovinskim osiguravajućim društvima (»Narodne novine«, broj 22/14).«

Članak 4.

U članku 2. stavku 1. iza točke 10. dodaje se točka 11. koja glasi:

»11. društva za dokup mirovina iz članka 3. Zakona o doživotnoj otpremnini odnosno dokupu mirovine (»Narodne novine«, broj 153/13).«

Članak 5.

U članku 8. stavak 1. mijenja se i sada glasi:

»1) Društva za upravljanje obveznim mirovinskim fondovima iz članka 2. stavka 1. točke 6a. ovoga Pravilnika dužna su Agenciji platiti naknadu od 0,35 ‰ (tisućinki) računano od osnovice koju čini vrijednost ukupne imovine obveznog mirovinskog fonda pojedine kategorije.«

Članak 6.

U članku 8. stavak 5. mijenja se i sada glasi:

»5) Naknadu iz stavka 1. ovog članka društva za upravljanje obveznim mirovinskim fondovima plaćaju Agenciji iz naknade koju zaračunavaju sukladno članku 63. točki 2. Zakona o obveznim mirovinskim fondovima.«

Članak 7.

U članku 9. stavak 1. mijenja se i sada glasi:

»1) Društva za upravljanje dobrovoljnim mirovinskim fondovima iz članka 2. stavka 1. točke 6b. ovoga Pravilnika dužna su Agenciji platiti naknadu od 0,2 ‰ (tisućinki) računano od osnovice koju čini vrijednost ukupne imovine dobrovoljnog mirovinskog fonda.«

Članak 8.

U članku 9. stavak 5. mijenja se i sada glasi:

»5) Naknadu iz stavka 1. ovoga članka društva za upravljanje dobrovoljnim mirovinskim fondovima plaćaju Agenciji iz naknade koju zaračunavaju sukladno članku 72. točki 2. Zakona o dobrovoljnim mirovinskim fondovima.«

Članak 9.

Nakon članka 13. dodaje se novi naslov »Društva za dokup mirovina« nakon čega se dodaje novi članak 14. koji glasi:

»Članak 14.

1) Društva za dokup mirovina iz članka 2. stavka 1. točke 11. ovog Pravilnika dužna su Agenciji platiti naknadu u visini od 0,3 ‰ (tisućinki) računano od vrijednosti ukupne imovine društva za dokup mirovina.

2) Naknada iz stavka 1. ovog članka obračunava se na temelju podataka o vrijednosti ukupne imovine iskazane u godišnjim financijskim izvještajima društava za dokup mirovina (Izvještaj o financijskom položaju) sa stanjem na zadnji dan prethodne godine.

3) Društva za dokup mirovina naknadu izračunavaju primjenom sljedeće formule:

Vrijednost ukupne imovine pomnožiti sa 0,3 ‰ (tisućinki) i podijeliti sa 4 tromjesečja

4) Izračunata naknada iz stavka 3. ovog članka tromjesečni je iznos obveze plaćanja naknade Agenciji.

5) Društva za dokup mirovina naknadu Agenciji uplaćuju u roku od 30 dana od dana završetka tromjesečja.«

Članak 10.

Postojeći članak 14. ispod naslova »Prijelazne i završne odredbe« postaje članak 15., a postojeći članak 15. postaje članak 16.

Članak 11.

Ovaj Pravilnik objavit će se u »Narodnim novinama«, a stupa na snagu osmog dana od dana objave u »Narodnim novinama«.

Klasa: 011-02/13-04/73

Urbroj: 326-220-14-2

Zagreb, 25. ožujka 2014.

Predsjednik Upravnog vijeća

Petar-Pierre Matek, v. r.

Pravilnik, NN 40/2014-720